白虎行
作者：李賀
朝代：唐

paragraphs: 火烏日暗崩騰雲，秦皇虎視蒼生羣。
燒書滅國無暇日，鑄劒佩玦惟將軍。
玉壇設醮思沖天，一世二世當萬年。
燒丹未得不死藥，拏舟海上尋神仙。
鯨魚張鬣海波沸，耕人半作征人鬼。
雄豪氣猛如燄煙，無人爲決天河水。
誰最苦兮誰最苦，報人義士深相許。
漸離擊筑荆卿歌，荆卿把酒燕丹語。
劒如霜兮膽如鐵，出燕城兮望秦月。
天授秦封祚未移，衮龍衣點荆卿血。
朱旗卓地白虎死，漢皇知是真天子。